CELEX: 62008TN0065
Language: el
Date: 2008-02-13 00:00:00
Title: Υπόθεση T-65/08: Προσφυγή της 13ης Φεβρουαρίου 2008 — Ισπανία κατά Επιτροπής

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/41
            
         Προσφυγή της 13ης Φεβρουαρίου 2008 — Ισπανία κατά Επιτροπής
   (Υπόθεση T-65/08)
   (2008/C 92/82)
   Γλώσσα διαδικασίας: η ισπανική
   Διάδικοι
   
      Προσφεύγον: Βασίλειο της Ισπανίας (εκπρόσωπος: N. Díaz Abad)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 5ης Δεκεμβρίου 2007, σχετικά με διαδικασία εφαρμογής του άρθρου 21 του κανονισμού (ΕΚ) 139/2004 του Συμβουλίου, για τον έλεγχο των συγκεντρώσεων μεταξύ επιχειρήσεων (υπόθεση αριθ. COMP/M.4685 Enel/Acciona/Endesa), και
            
         
               —
            
            
               να καταδικάσει το καθού κοινοτικό όργανο στα δικαστικά έξοδα.
            
         Ισχυρισμοί και κύρια επιχειρήματα
   Η παρούσα προσφυγή στρέφεται κατά της αποφάσεως της Επιτροπής C(2007) 5913 τελικό, της 5ης Δεκεμβρίου 2007, σχετικά με διαδικασία εφαρμογής του άρθρου 21 του κανονισμού (ΕΚ) 139/2004 (1) (υπόθεση αριθ. COMP/M.4685 Enel/Acciona/Endesa). Η Επιτροπή έκρινε με την προσβαλλόμενη απόφαση ότι το προσφεύγον παρέβη το άρθρο 21 του κανονισμού 139/2004 επειδή εξαρτά την από κοινού απόκτηση του ελέγχου της Endesa εκ μέρους της Enel και της Acciona από την τήρηση σειρά προϋποθέσεων, δεδομένου ότι οι προϋποθέσεις αυτές είναι ασυμβίβαστες προς τα άρθρα 28, 43 και 56 ΕΚ και, για τον λόγο αυτόν, υπεισέρχεται παρατύπως στην αποκλειστική αρμοδιότητα της Επιτροπής να αποφασίζει επί συγκεντρώσεως επιχειρήσεων κοινοτικής διαστάσεως. Επιπλέον, η καθής είχε ζητήσει από το προσφεύγον να αποσύρει τις προϋποθέσεις που κρίθηκαν ασυμβίβαστες προς το κοινοτικό δίκαιο.
   Προς στήριξη των αιτημάτων του, το προσφεύγον προβάλλει, πρώτον, ότι η Επιτροπή δεν είχε αρμοδιότητα να εκδώσει την προσβαλλόμενη απόφαση βασιζόμενη στη διαδικασία του άρθρου 21 του κανονισμού 139/2004. Κατά το προσφεύγον αν η Επιτροπή φρονεί ότι το κράτος μέλος παρέβη το άρθρο 21 του κανονισμού 139/2004, η πρόσφορη οδός είναι να κινήσει διαδικασία λόγω παραβάσεως βάσει του άρθρου 226 ΕΚ.
   Δεύτερον, το προσφεύγον προβάλλει ότι η προσβαλλόμενη απόφαση φέρει το στίγμα της ελλείψεως αιτιολογίας στον βαθμό που η Επιτροπή δεν εξέτασε τους λόγους που συνδέονται με τη δημόσια ασφάλεια τους οποίους επικαλέσθηκε η Ισπανική Κυβέρνηση για να λάβει, βάσει του άρθρου 21, παράγραφος 4, του κανονισμού 139/2004, μέτρα σχετικά με τη δημόσια προσφορά αποκτήσεως της Endesa εκ μέρους της Enel και της Acciona.
   Τέλος, το προσφεύγον προσάπτει στην Επιτροπή ότι παρέβη το άρθρο 21, παράγραφος 4, του κανονισμού 139/2004, δεδομένου ότι οι ισπανικές αρχές δεν ήσαν υποχρεωμένες να ανακοινώσουν την Επιτροπή τους όρους που είχαν θέσει για τη δημόσια προσφορά αποκτήσεως της Endesa εκ μέρους της Enel και της Acciona, στον βαθμό που οι όροι αυτοί αφορούν νόμιμο συμφέρον, όπως είναι η δημόσια ασφάλεια.
   
      (1)  Κανονισμός (ΕΚ) 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (ΕΕ L 24, σ. 1).